als_Latn dik_Latn sag_Latn
Një letër tepër-tepër personale që shkrimtari Ismail Kadare i ka dërguar Shefes së Delegacionit të BE-së në Tiranë, është bërë publike pasditen e së martës nga media.
Shkrimtari Kadare shprehej tepër i pikëlluar në letër, ndërsa i shpjegonte zonjës Romana Vlahutin se pikëllimi i tij lidhej me publikimin e shkrimit kërcënues të Kastriot Myftarajt në media.
Kadare nuk e përmendte emrin e Myftarajt në letër, por e linte të nënkuptuar si origjinën e pikëllimit të tij.
Por sikur të mos mjaftonte pikëllimi i paradites, media ka abuzuar sërish pasdite, por kësaj here me letrën tepër-tepër personale që Kadare i ka dërguar zonjës Vlahutin. Media publikoi dhe letrën personale të Kadaresë.
Është ende e paqartë se si ka përfunduar në media kjo letër që zoti Kadare e konsideron ‘krejtësisht personale’.
Opsioni se e ka shpërndarë vetë Kadare nuk ekziston, pasi zoti Kadare nuk bën asnjëherë të tilla pelivanlliqe me letrat.
Kështu që opsioni më i mundshëm është që letra të ketë dalë prej zonjës Vlahutin ose ndonjë të njohuri të saj.
Zoti Kadare ka qenë aktiv javët e fundit në media. Fillimisht Kadare zhvilloi një letërkëmbim publik me intelektualin e përmasave evropiane, zotin Henri Çili.
Letërkëmbimi karakterizohej nga doza mahnitëse intelektualizmi ku dy intelektualët shpalosën kompetencën profesionale mbi disa copa letre të tërhequra nga dosja e hetuesisë së Fatos Lubonjës.
Më pas Kadare dha një intervistë për një media ndërkombëtare, ku sërish me një kompetencë të spikatur intelektuale, i vuri vulën Enver Hoxhës, Stalinit dhe Leninit duke i cilësuar si mediokër, me verdikt intelektual të formës së prerë. / Hashtag.al
Lexoni të plotë dhe letrën personale të zotit Kadare:
“Letër për Romana Vlahutin, ambasadore e BE në Shqipëri
E nderuara Zonjë,
Më lejoni t’ju drejtohem me këtë letër krejtësisht personale, për tronditjen që më shkaktoi sot fyerja e paskrupullt që u bë publikisht kundër jush në shtypin shqiptar.
Nuk është fjala për të sqaruar këtu se ç’është fyerja e një njeriu jo normal dhe se sa pak lidhje ka ajo me një popull e një shoqëri të tërë. Megjithatë ajo fyerje u botua nga shtypi i vendit tim, kështu që në një mënyrë ose një tjetër na vuri para përgjegjësisë të gjithëve.
Ndonëse shkrimtar i njohur, nuk marr përsipër të përgjigjem për ato çka mund të ndodhin në këtë vend, për mirë apo për keq. Do të doja thjesht të ndaja me ju pikëllimin që mund të ndiejë njeriu, i cili, në vendin ku vjen të ndihmojë për kapërcimin e brengave, ndeshet me një mosmirënjohje të tillë.
E dashur Romana Vlahutin, do të isha gati t’ju kërkoja ndjesë në gjunjë, për t’ju siguruar se mirënjohja për ju është e do të jetë e pacënueshme”.
Ismail Kadare / Paris, 10 maj 2017
als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn zsm_Latn